text: Politiet advarer mod velklædte tricktyve i sølvgrå Mercedes
  22 maj 2017 kl. 08.46
  Syd- og Sønderjyllands Politi advarer mod fem meget velklædte udenlandske mænd i en sølvgrå Mercedes E på engelske nummerplader, der mandag formiddag forsøger at lokke penge fra forbikørende omkring Agerskov.
  Udenlandske tricktyve forsøger at vinke bilister ind ved rundkørslen Hellevadvej - Rangstrupvej i Agerskov, advarer Syd- og Sønderjyllands Politi om.
  - De forsøger at få forbikørende bilister til at stoppe op og optræder aggressivt, hvis de bliver afvist, siger vagtchef Ivan Gohr Jensen, Syd- og Søndrjyllands Politi, til TV SYD.
  Politiet har en patrulje i området og forsøger at finde frem til den velklædte kvintet i den sølvgrå Mercedes.
  - Desværre må vi opfordre folk til at være mistroiske og på vagt, når fremmede forsøger at få opmærksomhed og hjælp langs vejene. Netop nu er det højsæson for tricktyve og plattenslagere, siger vagtchef Ivan Gohr Jensen.
  